b'\n_START_ARTICLE_\nLinoleumi\n_START_PARAGRAPH_\nLinoleumi eli linoli on lattianp\xc3\xa4\xc3\xa4llyste. Se on kulutusta kest\xc3\xa4v\xc3\xa4 ja siten usein julkisissa tiloissa k\xc3\xa4ytetty materiaali. Linoleumin keksi englantilainen Frederik Walton, joka patentoi sen 1863. _NEWLINE_Linoleumi valmistetaan uusiutuvista materialleista kuten pellava\xc3\xb6ljyst\xc3\xa4 ja hartsista. Seokseen lis\xc3\xa4t\xc3\xa4\xc3\xa4n puu- tai korkkijauhetta, kalkkikive\xc3\xa4 ja v\xc3\xa4ripigmenttej\xc3\xa4  . Alustana k\xc3\xa4ytet\xc3\xa4\xc3\xa4n juuttikangasta . Linoleumi koostuu siten jopa 97%:sti luonnonaineista. _NEWLINE_K\xc3\xa4ytt\xc3\xa4m\xc3\xa4ll\xc3\xa4 eri v\xc3\xa4rej\xc3\xa4 linoleumilla voidaan kuvioida lattiapintoja. Se on melko huokoinen materiaali, mutta oikein hoidettuna se on hyvin kest\xc3\xa4v\xc3\xa4. Lattialinoleumissa pinnoitteena k\xc3\xa4ytet\xc3\xa4\xc3\xa4n vesipohjaista akrylaattipinnoitetta tai PUR-pinnoitetta. _NEWLINE_Linoleumista voi synty\xc3\xa4 sis\xc3\xa4ilmaan matalan hajukynnyksen VOC-yhdisteit\xc3\xa4 eli haihtuvia orgaanisia yhdisteit\xc3\xa4, joista merkitt\xc3\xa4vimpi\xc3\xa4 ovat: butanaali, heksanaali, heptanaali, oktanaali, nonanaali, dekanaali, etaanihappo, propaanihappo, butaanihappo, hiilihappo, tolueeni ja 2-pentyylifuraani.'